《知止啸傲轩》
宋代·吕本中

贪夫九鼎犹不足，渊明一轩长有馀。人生趋向等天壤，鸱嚇腐鼠猜鹓雏。

中郎妙处世不识，风期自与常人殊。开轩便有千载韵，友葛天氏无怀徒。

坐看松菊换时节，兔葵桃树纷荣枯。五年却走各南北，千里怀想空烦纡。

双鱼沈浮久不至，三径寂寞今何如。文章潦倒付丘壑，疾病蹭蹬思江湖。

何时共坐北风里，烦君小摘园中蔬。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。